Document ID: 31998R2131

KOMISSION ASETUS (EY) N:o 2131/98,
annettu 5 päivänä lokakuuta 1998,
maito- ja maitotuotealan vientitukien soveltamista koskevista yksityiskohtaisista erityissäännöistä annetun asetuksen (EY) N:o 1466/95 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68 (1), sellaisena kuin se on viimeksi muutettuna komission asetuksella (EY) N:o 1587/96 (2), ja erityisesti sen 17 artiklan 14 kohdan,
sekä katsoo, että
komission asetuksessa (EY) N:o 1466/95 (3), sellaisena kuin se on viimeksi muutettuna asetuksella (EY) N:o 897/98 (4), säädetään maito- ja maitotuotealan vientitukien soveltamista koskevista erityisistä yksityiskohtaisista säännöistä; kyseisen asetuksen 9 a artiklassa säädetään, että Uruguayn kierroksen monenvälisten kauppaneuvottelujen sopimuksiin perustuvan lisäkiintiön mukaisesti Amerikan yhdysvaltoihin vietäviä juustoja koskevat vientitodistukset voidaan myöntää erityismenettelyllä, jolla voidaan nimetä etuuskohteluun oikeutetut maahantuojat Yhdysvalloissa,
kyseisten vientitodistushakemusten hyväksymisen edellytyksenä on erityisesti valitun tuojan esittämä todistus siitä, että hänelle voidaan Amerikan yhdysvalloissa sovellettavien sääntöjen mukaan antaa tuontitodistus; kokemus on kuitenkin osoittanut, että Yhdysvaltojen viranomaiset voivat sattumanvaraisesti evätä tuojalta todistuksen; näissä olosuhteissa on syytä järjestelmän tavoitteiden saavuttamiseksi säätää, että toimijalla on mahdollisuus valita toinen tuoja niiden tuojien keskuudesta, jotka komissio on jo ilmoittanut Amerikan yhdysvaltojen toimivaltaisille viranomaisille, ja
tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen (EY) N:o 1466/95 9 a artiklan 4 kohtaan alakohta seuraavasti:
"Jos toimijan valitsemalle tuojalle ei myönnetä tuontitodistusta kyseisille määrille olosuhteissa, joissa 2 kohdassa tarkoitetun todistuksen luotettavuus ei ole kyseenalainen, jäsenvaltio voi sallia toimijan valitsevan toisen tuojan, jonka on oltava Amerikan yhdysvaltojen toimivaltaisille viranomaisille ensimmäisen alakohdan mukaisesti toimitetussa luettelossa. Jäsenvaltion on ilmoitettava komissiolle mahdollisimman pian valitun tuojan vaihtumisesta, ja komissio ilmoittaa tästä Amerikan yhdysvaltojen toimivaltaisille viranomaisille."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä lokakuuta 1998.

Labels: 3
17
6